钦定古今图书集成/明伦汇编/氏族典/第077卷 > 《滕县志》 > 吴汝纳
## 钦定古今图书集成/明伦汇编/氏族典/第077卷 > 《滕县志》 > 吴汝纳

按《唐书李绅传》：“始澧人吴汝纳，韶州刺史武陵兄子
也。武陵坐赃贬潘州司户参军，死，汝纳家被逐，久不
调。时李吉甫任宰相，汝纳怨之，后遂附宗闵党中。会
昌时，为永宁尉，弟湘为江都尉。部人讼湘受赃狼籍，
身娶民颜悦女，绅使观察判官魏铏鞫湘罪，明白论
报，杀之。时议者谓吴氏世与宰相有隙，疑绅织成其”
罪，谏官屡论列，诏遣御史崔元藻覆按。元藻言“盗用
程粮钱有状，娶部人女不实。”李德裕恶元藻持两端，
奏贬崖州司户参军。宣宗立，德裕去位，绅已卒，崔铉
等久不得志，导汝纳使为湘讼枉。是时，德裕已失权，
而宗闵故党令狐绹、崔铉、白敏中皆当路，因是逞憾，
请从《春秋》戮死者之比。诏削绅三官，贬德裕等，擢汝
纳左拾遗。